**DMU 1120/12.06.2025**  **APROB,**

**MINISTRUL SĂNĂTĂȚII**

**AVIZAT, Prof. univ. dr. Alexandru RAFILA**

**SECRETAR DE STAT**

**Damian Claudiu CONSTANTIN**

**REFERAT DE APROBARE**

Direcția medicină de urgență (DMU), elaborează politici, strategii şi programe de acţiune în domeniul asistenţei medicale de urgenţă a populaţiei, în acord cu Programul de guvernare şi coordonează monitorizarea și implementarea politicilor, strategiilor şi programelor din domeniul asistenţei medicale de urgenţă la nivel national, regional şi local.

Direcția medicină de urgenţă, conform prevederilor Regulamentului de organizare și funcționare al Ministerului Sănătății, aprobat prin *Ordinul nr. 4601/18.09.2024*, cuprinde în sfera de activitate atribuţii legate de administrarea, finanțarea și derularea acţiunilor prioritare (A.P.) privind pacientul critic, între care se numără şi AP-ARSURI reglementată prin *Ordinul ministrului sănătăţii nr. 1419/2017 privind aprobarea modului de administrare, finanţare şi implementare a acţiunilor prioritare pentru tratamentul pacienţilor cu arsuri,* cu modificările și completările ulterioare.

Prin emiterea *Ordinului ministrului sănătății nr. 2064 din 2 decembrie 2020*, au fost aduse o serie de modificări și completări *Ordinului nr. 1419/2017*, în sensul introducerii de noi prevederi care, au avut la acel moment scopul de a stabili un cadru elocvent în ceea ce privește condițiile de decontare a contravalorii tratamentului pentru pacienții cu arsuri grave efectuat în unitățile sanitare din străinătate, în acest sens fiind adăugate trei noi alineate la articolul 1, respectiv alineatele (21), (22) și (23), precum și alin. (11) în cuprinsul art. 3, dar și completat actul normativ cu două noi anexe, respevtiv *Anexa nr. 9 – Cerere* și *Anexa nr. 10 –* *Proces-verbal.*

Analizând punctual, introducerea alineantelor (21) – (23) din cuprinsul art. 1 a avut atât rolul de a stabili rolul acțiunilor prioritare AP-ARSURI inclusiv pentru persoanele cărora, în urma arsurilor grave suferite, le-a fost recomandat transferul în unitățile sanitare din străinătate în vederea efectuării tratamentului [alin. (21)], precum și modul de alocare a fondurilor necesare pentru îngrijirea cazurilor critice ale căror costuri nu pot fi acoperite din sumele obținute pe baza contractelor cu casele de asigurări de sănătate alin. [(22)]. Prevederea introdusă prin alin. (23) a fost menită să instituie cadrul legal (condițiile) pentru decontarea contravalorii

tratamentului efectuat în unitățile sanitare din străinătate pentru pacienți cu arsuri grave.

Cât privește introducerea alineatului (11) al art. 3, acesta a avut rolul de a veni în întregirea celor trei alineate noi introduse la art. 1, stabilind noi atribuții pentru CL-ARSURI inclusiv în ceea ce privește rolul acestuia de analiză și aprobare a solicitărilor de decontare a contravalorii tratamentului pacienților cu arsuri grave, efectuat în străinătate, făcând totodată trimitere la prevederile art. 1 alin (23) a cărei respectare o impune.

Scopul introducerii anexelor nr. 9 și 10 a fost acela de a stabili cu exactitate modelul cererii de decontare a tratamentelor în străinătate, formulată de solicitant sau însoțitorul acestuia, precum și al procesului-verbal întocmit de CL-ARSURI cu privire la analiza și aprobarea solicitării de decontare.

Practica de decontare efectivă a contravalorii tratamentului pentru pacienții cu arsuri tratați în unități sanitare din afara granițelor României, a relevat, după modificările survenite în cursul anului 2020 asupra formei inițiale a OMS 1419/2017, prin emiterea ordinului nr. 2064, o serie de dificultăți în procesul de plată propriu-zisă a sumelor respective, materializate în principal prin imposibilitatea formulării cererii prevăzute în Anexa nr. 9 de către beneficiarul tratamentului sau insoțitorul acestuia în situațiile în care tratamenul este de lungă durată sau evenimentul se soldează cu decesul pacientului, sau întârzieri foarte mari în realizarea acestei proceduri care presupune automat o decalare mare între momentul emiterii facturilor și cel al rambursării sumelor aferente acestor tipuri de tratamente, cât mai ales între momentul acordării serviciilor medicale și recuperarea sumelor reprezentând asistența medicală de specialitate pentru marii arși.

Tot astfel, impunerea suplimentară a existenței unui proces-verbal care să ateste și să aprobe de către CL-ARSURI, solicitările de decontare a serviciilor medicale efectuate, în condițiile în care deplasarea în străinătate a fiecărui caz în parte este aprobată de comisia constituită în conformitate cu prevederile OMS nr. 2063/2020 pentru înființarea comisiilor de analiză a solicitărilor de transfer în străinătate în vederea efectuării tratamentului pentru pacienții cu arsuri grave, este nejustificată.

De altfel, existența acestor prevederi și a celor două anexe în cuprinsul Ordinului nr. 1419/2017 a constituit îngreunarea reală a circuitului de preavizare a documetelor de plată și a obținerii vizei control financiar preventiv (CFP).

În acest context și luând totodată în considerare oportunitatea eliminării unor disfuncționalități apărute în practică prin aplicarea ordinului ministrului sănătății nr. 1419/2017, s-a conturat ideea modificării ordinului ministrului sănătății nr. 1419/2017 în sensul eliminării sintagmei *“conform anexelor nr. 9 și 10 la prezentul ordin”* din cuprinsul art. 1 alin. (23), precum și în sensul abrogării alin. (11) al art. 3 și Anexelor nr. 9 și 10 la ordin, fapt ce ar contribui la accelerarea procesului de decontare a serviciilor medicale spitalicești către unitățile sanitare din străinătate care au tratat pacienți cu arsuri grave și simplificarea în integralitate a procedurii de plată.

Având în vedere toate aceste considerente, a fost întocmit *proiectul de* ***Ordin pentru modificarea Ordinului nr. 1419/2017 privind aprobarea modului de administrare, finanțare și implementare a acțiunilor prioritare pentru tratamentul pacienților cu arsuri,*** pe care, dacă sunteţi de acord, vă rugăm să-l aprobaţi.

Cu aleasă consideraţie,

DIRECTOR,

Angelica PROTEASA

cons. sup. Loredana-Nicoleta IANCU